**SEAT Ibiza Typ 6J** on SEAT Ibizan neljännen sukupolven malli, jota valmistettiin vuosina 2008–2017.

SEAT Ibiza Typ 6J (2008–2017)
-----------------------------

Neljännen sukupolven Ibiza esiteltiin vuonna 2008, ja se käytti ensimmäisenä mallina Volkswagen Groupin A05-pohjalevyä, jolle perustuvat myös myöhemmin esitellyt Volkswagen Polo V ja Audi A1. Farmarimalli Ibiza ST esiteltiin keväällä 2010 Geneven autonäyttelyssä. Se on hatchbackia 18 senttimetriä pidempi.

Viisiovinen neljännen sukupolven SEAT Ibiza.
Vuoden 2008 Euro NCAP -kolaritestistä Ibiza sai tulokseksi täydet viisi tähteä.

Bensiinimoottoreina olivat aluksi kolmesylinterinen 1,2-litrainen (69 hv) sekä nelisylinteriset 1,4- (86 hv) ja 1,6-litraiset (105 hv). Dieselmoottorit olivat 1,4 TDI (80 hv) ja 1,9 TDI (90/105 hv). Keväällä 2009 tulivat 1,2-litraisen 60-hevosvoimainen versio sekä yhteispaineruiskutteinen 1,6 TDI (90 hv), joka korvasi aiemmat 1,9-litraiset dieselit. Samana syksynä siitä tuli myös 105-hevosvoimainen versio. 

SEAT Ibiza ST
Vuonna 2009 esiteltiin urheilulliset Ibiza FR- ja Cupra-mallit. Molemmissa oli moottorina turboahdettu suorasuihkutteinen 1,4 TSI, jonka teho oli FR:ssä 150 hevosvoimaa ja Cuprassa 180 hevosvoimaa. Vuoden lopusta lähtien FR oli saatavana myös 2,0-litraisella (143 hv) TDI-dieselmoottorilla. 

SEAT Ibiza Cupra
Keväällä 2010 tulivat 1,2 TSI (105 hv) ja 1,2 TDI (75 hv), joka korvasi 1,4 TDI:n. 

Neljännen sukupolven facelift-malli (2012).
Geneven autonäyttelyssä keväällä 2012 esiteltiin kasvojenkohotuksen kokenut Ibiza, joka sai uudempia SEAT-malleja vastaavan keulan ilmeen. Myös sisustaan tehtiin parannuksia.

Neljännen sukupolven facelift-malli (2015).
Toisen kasvojenkohotuksensa Ibiza sai vuodelle 2015, jolloin ulkonäölliset uudistukset olivat vähäisempiä. Osaan malleista esimerkiksi tuli LED-päiväajovalot. Ohjaukseen ja alustaan tehtiin ajettavuutta parantavia muutoksia. Lisäksi sisustusta paranneltiin muun muassa uusilla laadukkaammilla materiaaleilla ja mittaristo oli uusi. 1,2- ja 1,4-litraiset vapaasti hengittävät bensiinimoottorit korvasi uusi kolmesylinterinen 1,0-litrainen, joka oli saatavana sekä vapaasti hengittävänä (75 hv) että turboahdettuna (95/110 hv) versiona. Vanhasta valikoimasta tarjolle jäi 90-hevosvoimainen 1,2 TSI. Kaikki aiemmat dieselmoottorit korvattiin uudella yhteispaineruiskutteisella 1,4 TDI:llä (75/90/105 hv). 

Uudistunut Ibiza Cupra esiteltiin Frankfurtin autonäyttelyssä syksyllä 2015. Siinä oli nyt 1,8-litrainen TSI-bensiinimoottori, jonka teho oli 192 hevosvoimaa.

Lähteet
-------

1. ↑  Seat boss: New Ibiza matches Toyota quality *Automotive News Europe*.  12.5.2008. Viitattu 27.11.2017. (englanniksi)
2. ↑  Seat Ibiza ST auf dem Genfer Autosalon 2010 – Ibiza Kombi in Genf *Auto Bild*.  3.2.2010. Viitattu 27.11.2017. (saksaksi)
3. ↑  SEAT Ibiza 2008 Euro NCAP. Viitattu 27.11.2017. (englanniksi)
4. ↑  SEAT Ibiza facelift *Auto Express*.  6.3.2012. Viitattu 27.11.2017. (englanniksi)
5. ↑  New SEAT Ibiza 2015 facelift review *Auto Express*.  31.5.2015. Viitattu 15.12.2021. (englanniksi)
6. ↑  SEAT Introduces the New 192 HP Ibiza CUPRA Ahead of Frankfurt *Autoevolution*.  1.9.2015. Viitattu 27.11.2017. (englanniksi)

Aiheesta muualla
----------------

* Kuvia tai muita tiedostoja aiheesta **SEAT Ibiza (2008)** Wikimedia Commonsissa